b'\n_START_ARTICLE_\nFestival Lent\n_START_PARAGRAPH_\nFestival Lent je najve\xc4\x8dji mednarodni medkulturni festival v Sloveniji. Za\xc4\x8dne se konec junija in od leta 2016 traja en teden (pred tem je trajal dva). Odvija se v Mariboru, na obre\xc5\xbeju Drave, ki se imenuje Lent oziroma Pristan. Prvi festival je bil organiziran leta 1986, po obnovi stavbnega fonda ob Dravi. Danes poteka na ve\xc4\x8d odrih hkrati in ponuja koncerte popularne, klasi\xc4\x8dne, etno glasbe in jazza, kantavtorske ve\xc4\x8dere, ve\xc4\x8dere \xc5\xa1ansonov, raznovrstne predstave (gledali\xc5\xa1ke, lutkovne, plesne), kreativne delavnice za otroke (Art kamp), \xc5\xa1portne prireditve, Stand up komedijo in posamezne festivale (folklorni festival Folkart, festival Jazzlent kulinari\xc4\x8dni festival Sladolent ter festival uli\xc4\x8dnega gledali\xc5\xa1\xc4\x8da). _NEWLINE_Osrednje dogajanje je postavljeno v stari del mesta na obre\xc5\xbeju Drave, ki se imenuje Lent, medtem ko se na ve\xc4\x8d odrih v centru mesta izvajajo preostale prireditve. Kot celota, festival obsega koncerte razli\xc4\x8dnih zvrsti glasbe, raznovrstne predstave, delavnice in ostale dejavnosti za otroke, \xc5\xa1portne prireditve, stand-up komedije in posamezne festivale znotraj glavnega dogajanja. Med slednjimi \xc5\xa1e posebej izstopata Mednarodni folklorni festival Folkart, ki se odlikuje po kakovosti in raznolikosti gostujo\xc4\x8dih doma\xc4\x8dih in tujih folklornih skupin, in Festival uli\xc4\x8dnega gledali\xc5\xa1\xc4\x8da, ki v Maribor pritegne vrhunske skupine iz vsega sveta ter vsa pomembna uli\xc4\x8dna gledali\xc5\xa1\xc4\x8da v Sloveniji. Od leta 2012 je v okviru festivala Lent prisoten tudi kulinari\xc4\x8dni festival imenovan Sladolent._NEWLINE_V letu 2018 smo tako bili pri\xc4\x8da ve\xc4\x8d kot 400 razli\xc4\x8dnim predstavam, ki so pripeljale kar pol milijona obiskovalcev, ponovno pa so nastopili umetniki svetovnega slovesa, ki vsako leto \xc5\xa1e poseben zaznamujejo festivalske dni. Med drugimi so v \xc5\xa1tajerski prestolnici \xc5\xbee navdu\xc5\xa1evali Ray Charles, B.B. King, James Brown, Stephane Grappelli, Bob Geldof in Jimmy Cliff. Ko je festival trajal dva tedna, je ognjemet na drugi festivalski vikend obele\xc5\xbeil za\xc4\x8detek Folkarta, odkar pa Lent traja en teden pa ognjemet otvori festival. Zaklju\xc4\x8dek pa tradicionalno, kot vsa leta, sklene velik ognjemet. Kulturne ponudbe spremljata tudi gostinska ponudba in promocijske akcije razli\xc4\x8dnih podjetij. Prednost festivala pa je, kot pravijo organizatorji, v bogati multikulturni ponudbi, ki zadovolji vsakega._NEWLINE_V letu 2008 si je po uradnih statisti\xc4\x8dnih podatkih festival ogledalo okrog 600.000 obiskovalcev,  v zadnjih nekaj letih, ko traja Lent en teden, pa si Lent ogleda do 300.000 obiskovalcev. Prora\xc4\x8dun festivala je leta 2018 bil okoli 1,2 milijona \xe2\x82\xac.'